PMIndiaData/PMIndiaSum huggingface dataset:
भारत आणि बांग्लादेश यांच्यातली दुसरी क्रॉस बॉर्डर ट्रान्समिशन इंटरकनेक्शन यंत्रणा पंतप्रधान नरेंद्र मोदी आणि बांग्लादेशच्या पंतप्रधान शेख हसीना यांच्याकडून लोकार्पण

भारत आणि बांग्लादेश यांच्यातल्या दुसऱ्या क्रॉस बॉर्डर ट्रान्समिशन इंटरकनेक्शन यंत्रणेचे नरेंद्र मोदी आणि बांग्लादेशच्या पंतप्रधान शेख हसीना यांच्या हस्ते संयुक्तपणे व्हिडिओ कॉन्फरन्सिंगद्वारे लोकार्पण झाले. त्रिपुरामधले सुरजयम्नीनगर आणि बांग्लादेशमधले दक्षिण कोमील्ला यामुळे जोडले जाणार आहे.आगरतळा आणि बांग्लादेशमधले कॉक्स बाजार यांना इंटरनेट कनेक्टिव्हिटी उपलब्ध करणाऱ्या योजनेचेही दोन्ही नेत्यांनी लोकार्पण केले. भारत आणि बांग्लादेश यांच्या संबंधातला हा ऐतिहासिक क्षण असल्याचं पंतप्रधानांनी यावेळी सांगितले. बंगबंधू शेख मुजीबूर रहमान यांच्या, भारताशी असलेल्या स्नेहपूर्ण संबंधांचे पंतप्रधानांनी स्मरण केले. नजिकच्या काळात उभय देशात सहकार्यासाठी नवी दालने खुली झाल्याचे त्यांनी स्वागत केले. बंगबंधूची दृष्टी आणि विचारांचा वारसा पुढे नेत असल्याबद्दल पंतप्रधानांनी, बांग्लादेशच्या पंतप्रधान शेख हसीना यांची प्रशंसा केली. भारताच्या पूर्व भागात इंटरनेटचा नवा मार्ग खुला होत असण्याला आपण अतिशय महत्त्व देत असल्याचे पंतप्रधान म्हणाले. यामुळे या भागातल्या दळणवळणाला चालना मिळणार असल्याने ईशान्येकडच्या राज्यांना त्याचा मोठा फायदा होईल, असे त्यांनी सांगितले. उभय देशात सध्याच्या काळात रस्ते आणि डिजीटल कनेक्टिव्हिटीसह विविध मार्गांनी कनेक्टिव्हिटी वाढत असल्यावर त्यांनी भर दिला.
ब्रिक्स व्यापार मंचासमोर पंतप्रधानांचे संबोधन

महामहीम, ब्रिक्स व्यापार मंचाचे मान्यवर, नमस्कार… ब्रिक्स व्यापार मंचात सहभागी झाल्याने मला आनंद होत आहे. 11व्या ब्रिक्स शिखर परिषदेच्या कार्यक्रमाची सुरूवात या मंचाने झाली आहे. व्यापाराला प्राधान्य दिल्याबद्दल ब्राझीलचे राष्ट्राध्यक्ष, या मंचाचे संयोजक आणि यात सहभागी झालेल्या सर्वांचे मी अभिनंदन करतो. मित्रहो, जागतिक आर्थिक विकासात ब्रिक्स राष्ट्रांचे 50 टक्के योगदान आहे. जागतिक स्तरावर मंदी असूनही ब्रिक्स राष्ट्रांनी आर्थिक विकासाला चालना दिली, करोडो लोकांना दारिद्रयातून बाहेर काढले आणि तंत्रज्ञान तसेच नाविन्यता यामध्ये सफलता प्राप्त केली. ब्रिक्सच्या स्थापनेला 10 वर्ष झाल्यानंतर भविष्यातल्या आपल्या प्रयत्नांची दिशा ठरवण्यासाठी विचार करण्याकरता हा मंच एक उत्तम मंच आहे. मित्रहो, आंतर ब्रिक्स व्यापार सुलभ केल्याने परस्पर व्यापार आणि गुंतवणूक वाढेल. आपल्या पाच देशांमधील कर आणि सीमा शुल्क प्रक्रिया सुलभ होत आहेत. बौद्धिक संपदा हक्क आणि बँकांमधल्या सहयोगामुळे व्यापारासाठी सुलभ वातावरण निर्माण होत आहे. ब्रिक्स व्यापार मंचाने या संधींचा लाभ घेण्यासाठी व्यापारविषयक मुद्यांचा अभ्यास करावा, अशी माझी विनंती आहे. आंतरब्रिक्स व्यापार आणि गुंतवणूक उद्दिष्टं अधिक महत्वाकांक्षी असावीत. ब्रिक्स देशातल्या व्यापाराचा खर्च कमी व्हावा यासाठी आपल्या सूचना उपयुक्त ठरतील. येत्या 10 वर्षांसाठी ब्रिक्स राष्ट्रांमधल्या व्यापारात प्राधान्य क्षेत्र ओळखून त्या आधारावर आंतरब्रिक्स सहकार्य पथदर्शी आढावा तयार करण्यात यावा. मित्रहो, आपल्या बाजारपेठांचा आकार, विविधता परस्परांसाठी फायदेशीर आहे. उदा. एका ब्रिक्स राष्ट्रात तंत्रज्ञान आहे तर दुसऱ्या राष्ट्रात त्याच्याशी संबंधित कच्चा माल अथवा बाजारपेठ आहे. इलेक्ट्रीक वाहनं, डिजिटल तंत्रज्ञान, खतं, कृषी उत्पादनं, अन्न प्रक्रिया या क्षेत्रांमध्ये अशा संधी मोठ्या प्रमाणात आहेत. पुढच्या ब्रिक्स शिखर परिषदेपर्यंत ज्‍या क्षेत्रात ब्रिक्स राष्ट्रांकडून संयुक्त प्रकल्प स्थापन करता येईल, अशी किमान पाच क्षेत्र निश्चित करावीत. मित्रहो, ब्रिक्स देशातली जनता कठोर मेहनत, प्रतिभा आणि सृजनशीलतेसाठी प्रसिद्ध आहे. उद्याच्या शिखर परिषदेत नाविन्यतम ब्रिक्स नेटवर्क, भविष्यातल्या नेटवर्कसाठी ब्रिक्स संस्था यासारख्या महत्वाच्या उपक्रमांवर चर्चा होईल. मनुष्यबळावर लक्ष केंद्रीत करणाऱ्या या प्रयत्नात खाजगी क्षेत्रानही सहभागी व्हावे असे आवाहन मी करतो. युवा उद्योजकांना या उपक्रमात सहभागी केल्याने व्यापार आणि नाविन्यतेला अधिक बळ मिळेल. मित्रहो, भारतीय नागरिकांना व्हिसा मुक्त पर्यटनासाठी परवानगी देण्याच्या निर्णयासाठी ब्राझीलच्या राष्ट्राध्यक्षांचे मी आभार मानतो. ब्रिक्स देशांनी परस्पर सामाजिक सुरक्षा कराराबाबतही विचार करावा. मित्रहो, व्यापार सुलभता, लॉजिस्टीक परफॉर्मन्स आणि जागतिक नाविन्यता या निर्देशांकात भारताची प्रगती आपल्याला माहित असेल. राजकीय स्थैर्य, पूर्व अनुमान करण्याजोगी धोरणं आणि व्यापार स्नेही सुधारणा यामुळे भारत ही जगातली सर्वात खुली आणि गुंतवणूक स्नेही अर्थव्यवस्था आहे. 2024 पर्यंत भारताची अर्थव्यवस्था पाच ट्रिलियन डॉलर करण्यासाठी आमचे प्रयत्न आहेत. केवळ पायाभूत क्षेत्रात 1.5 ट्रिलियन डॉलर गुंतवणुकीची आवश्यकता आहे. भारतात अनेक संधी आहेत, त्यांचा लाभ घेण्यासाठी मी ब्रिक्स देशातल्या व्यापार समुहाला भारतात येण्यासाठी आमंत्रित करतो. अनेक-अनेक धन्यवाद..!
गांधी जयंतीनिमित्त गांधी स्मृती इथे आयोजित प्रार्थना सभेत पंतप्रधानांची उपस्थिती

नवी दिल्लीत गांधी स्मृती इथे आज गांधी जयंतीनिमित्त आयोजित प्रार्थना सभेत पंतप्रधान नरेंद्र मोदी सहभागी झाले होते. पंतप्रधानांनी ट्वीट केले आहे: “#GandhiJayanti. निमित्त गांधी स्मृती इथे आयोजित प्रार्थना सभेत आज सहभागी झालो होतो.”
पंतप्रधानांच्या हस्ते औषधनिर्माण क्षेत्रातील पहिल्या जागतिक नवोन्मेष शिखर परिषदेचे उद्‌घाटन

नवी दिल्ली, 18 नोव्हेंबर 2021 पंतप्रधान नरेंद्र मोदी यांच्या हस्ते आज औषधनिर्मिती क्षेत्रातील पहिल्या जागतिक नवोन्मेष शिखर परिषदेचे उद्‌घाटन झाले . यावेळी केंद्रीय मंत्री डॉ मनसुख मांडविया उपस्थित होते. “कोविड-19 महामारीमुळे औषध निर्मिती क्षेत्र प्रकाशझोतात आले आहे. जीवनशैली असो, की वैद्यकीय तंत्रज्ञान, अथवा लसी, आरोग्य क्षेत्राच्या प्रत्येक पैलूकडे गेल्या दोन वर्षात, जगाचे लक्ष वेधले गेले आहे, असे पंतप्रधान यावेळी म्हणाले. या संदर्भात पंतप्रधान म्हणाले की, भारतीय औषध निर्मिती उद्योगही आव्हानाचा सामना करण्यासाठी पुढे सरसावला आहे. “भारतीय आरोग्य सेवा क्षेत्राने कमावलेल्या जागतिक विश्वासामुळे अलीकडच्या काळात भारताला “जगाचे औषध निर्मिती केंद्र ” म्हटले जात आहे,” असे मोदी म्हणाले. पंतप्रधानांनी स्पष्ट केले की “आपली निरामय आरोग्याची व्याख्या भौतिक सीमांपुरती मर्यादित नाही. आमचा संपूर्ण मानवजातीच्या कल्याणावर विश्वास आहे. आणि, कोविड-19 या जागतिक महामारीच्या काळात आम्ही या भावनेचे दर्शन संपूर्ण जगाला घडवले आहे.” महामारी दरम्यान, “सुरुवातीच्या टप्प्यात 150 हून अधिक देशांमध्ये जीवरक्षक औषधे आणि वैद्यकीय उपकरणे आम्ही निर्यात केली. आम्ही यावर्षी जवळपास 100 देशांना कोविड लसींच्या 65 दशलक्षाहून अधिक मात्रा निर्यात केल्या आहेत”, असे पंतप्रधानांनी सांगितले. नावीन्यपूर्ण संशोधनासाठी एक परिसंस्था निर्माण करण्याची कल्पना पंतप्रधानांनी मांडली जी भारताला औषधांचा शोध आणि नाविन्यपूर्ण वैद्यकीय उपकरणांमध्ये अग्रेसर बनवेल. ते म्हणाले की सर्व हितधारकांशी व्यापक सल्लामसलत करून धोरणात्मक उपाययोजना केल्या जात आहेत. भारतात औषध निर्मिती उद्योगाला आणखी उंचीवर नेण्याची क्षमता असलेले शास्त्रज्ञ आणि तंत्रज्ञांचा मोठा समूह असल्याचे पंतप्रधानांनी नमूद केले. “या ताकदीचा उपयोग “डिस्कव्हर अँड मेक इन इंडिया” साठी करणे आवश्यक आहे, असेही ते म्हणाले. स्वदेशी क्षमता विकसित करण्यावर पंतप्रधानांनी भर दिला. “आज, जेव्हा भारतातील 1.3 अब्ज लोकांनी भारताला आत्मनिर्भर बनवण्याचा संकल्प केला आहे, तेव्हा आपण लसी आणि औषधांच्या प्रमुख घटकांचे देशांतर्गत उत्पादन वाढवण्याचा विचार केला पाहिजे. या आघाडीवर भारताला यश मिळवायचे आहे”, असे आवाहन पंतप्रधानांनी केले. पंतप्रधानांनी हितधारकांना देशात नवीन कल्पना मांडण्याचे , नवसंशोधन करण्यासाठी , मेक इन इंडिया आणि मेक फॉर द वर्ल्डसाठी आमंत्रित केले. तुमची खरी ताकद शोधा आणि जगाची सेवा करा, असे त्यांनी सांगितले.
कोरोनाच्या पार्श्वभूमीवर जी-20 नेत्यांची अभूतपूर्व आभासी शिखर परिषद

कोविड-19 या जागतिक साथीच्या आजाराचा सामना करण्यासाठी आज जी-20 गटाच्या सदस्य देशांच्या नेत्यांनी आभासी शिखर परिषद घेतली आणि या संकटाचा सामना करण्यासाठी जागतिक पातळीवर समन्वयात्मक उपाययोजना कशा करता येतील, यावर या बैठकीत चर्चा केली. त्याआधी, पंतप्रधान नरेंद्र मोदी यांनी सौदी अरेबियाच्या राजपुत्रांशी यासंदर्भात दूरध्वनीवरुन चर्चा केली. कोविड-19 या आजारामुळे आलेल्या जागतिक आर्थिक संकटाचा सामना करण्यासाठी जी-20 राष्ट्रांचे अर्थमंत्री आणि मध्यवर्ती बँकांच्या गव्हर्नर्सची बैठक होऊन एक पार्श्वभूमी तयार करण्यात आली होती. या पार्श्वभूमीवर ही शिखर परिषद घेण्यात आली. या साथीच्या आजाराचा सामना करुन, लोकांचे त्यापासून रक्षण करण्यासाठीजे जे शक्य होईल, त्या सर्व उपाययोजना करण्याचा निर्धार सर्व नेत्यांनी व्यक्त केला. या संकटावर मात करण्यासाठी जागतिक आरोग्य संघटनेला पाठबळ देण्यावरही सर्वांनी सहमती दर्शवली. यात, वैद्यकीय साधने आणि उपकरणांचा पुरवठा, निदान चाचणी किट्स, उपचारासाठीची औषधे आणि लसपुरवठा करण्यावर चर्चा झाली. या जागतिक साथीच्या आजाराचे सामाजिक आणि जागतिक अर्थव्यवस्थेवर होणारे विपरीत परिणाम शक्य तेवढे कमी करून जागतिक विकासदर राखणे, बाजारपेठेत स्थैर्य आणि संकटात उभे राहण्याची शक्ती कायम ठेवण्यासाठी उपलब्ध असलेली धोरणे आणि उपाययोजना करण्यासाठी आपण कटिबद्ध आहोत, असे सर्व नेत्यांनी यावेळी सांगितले. या आजारामुळे जागतिक अर्थव्यवस्थेला बसणारा फटका काही अंशी कमी करण्यासाठी 5 त्रिलीयन डॉलर्सची मदत देण्याची तयारी जी-20 राष्ट्रसमुहाने दर्शवली आहे. त्याशिवाय, जागतिक आरोग्य संघटनेने सुरु केलेल्या कोविड-19 मदतनिधीत स्वयंस्फूर्तीने मदत करण्यावरही या परिषदेत सहमती झाली. कोरोनाच्या पार्श्वभूमीवर ही आभासी परिषद आयोजित केल्याबद्दल पंतप्रधानांनी सौदी अरेबियाच्या शासकांचे आभार मानले. या आजाराच्या सामाजिक आणि आर्थिक परिणामांकडे पंतप्रधानांनी लक्ष वेधले. कोरोनाचे 90 टक्के रुग्ण आणि 88 टक्के मृत्यू, जी-20 समूह राष्ट्रांमध्ये झाले आहे. या सगळ्या राष्ट्रांचे जागतिक जीडीपीमध्ये 80 टक्के योगदान असून त्यांची लोकसंख्या जगाच्या 60 टक्के इतकी आहे. त्यामुळेच, या जागतिक साथीच्या आजारावर मात करण्यासाठी जी-20 देशांनी एक ठोस योजना जगापुढे मांडली पाहिजे असा प्रस्ताव पंतप्रधान मोदी यांनी मांडला. जागतिक समृद्धी आणि सहकार्य याविषयीच्या आपल्या दृष्टीकोनाच्या केंद्रस्थानी केवळ मानव असायला हवा, असे आग्रही प्रतिपादन मोदी यांनी यावेळी केले. त्यामुळे, प्रत्येक देशाने याबद्दलची आपली संशोधने आणि वैद्यकीय प्रगती मोकळेपणे सर्वाना सहकार्य करावे, असेही ते म्हणाले. एक प्रतिसादात्मक, मानवी आरोग्य व्यवस्था अंगीकारुन, कोरोनाच्या पार्श्वभूमीवर आंतरराष्ट्रीय पातळीवरील प्रोटोकॉलचे पालन करणारी उपचारपद्धती विकसित करायला हवी, तसेच आर्थिकदृष्ट्या दुर्बल देशांना या संकटाचा सामना करण्यासाठी मदत करायला हवी, असे आवाहन पंतप्रधानांनी केले. या नव्या जागतिकीकरणाच्या काळात, सराव मानवजातीच्या कल्याणासाठी सर्व देशांनी पुढे यायला हवे असे सांगत मानवतेच्या हितासाठी एक बहुआयामी व्यासपीठ असावे, अशी सूचना त्यांनी केली. या शिखर परिषदेच्या समाप्तीच्या वेळी जी-20 नेत्यांनी एक संयुक्त निवेदन जारी केले. कोरोना विषाणूच्या जागतिक साथीच्या आजाराचा सामना करण्यासाठी, जागतिक अर्थव्यवस्थेच्या संरक्षणासाठी, व्यापारात आलेले अडथळे दूर करण्यासाठी आणि जागतिक सहकार्य वाढवण्यासाठी एकत्रित आणि सुनियोजित प्रयत्न करण्यावर या निवेदनात भर देण्यात आला.
राष्ट्रीय खनिज धोरण २०१९ ला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राष्ट्रीय खनिज धोरण २०१९ मंजूर केले आहे. फायदेः नवीन राष्ट्रीय खनिज धोरण अधिक प्रभावी नियमन सुनिश्चित करेल. यामुळे प्रकल्पग्रस्त व्यक्ती विशेषत: आदिवासी भागात राहणा-या व्यक्तींच्या समस्यां सोडवताना भविष्यात शाश्वत खाण क्षेत्राचा विकास होईल उद्दीष्ट: – राष्ट्रीय खनिज धोरण 201 9 चे उद्दीष्ट अधिक प्रभावी, अर्थपूर्ण आणि अंमलबजावणी करण्यायोग्य धोरण असावे जे अधिक पारदर्शकता, चांगले नियमन आणि अंमलबजावणी, संतुलित सामाजिक आणि आर्थिक वाढ तसेच शाश्वत खाणकाम पद्धती आणेल. तपशीलः आरपी / पीएल धारकांसाठी प्रथम नकार देण्याचा अधिकार, खाजगी क्षेत्राला शोधकार्य करण्यास प्रोत्साहन देणे, महसूल विभागणी आधारावर संयुक्त आर.पी कम पीएल सह एमएलसाठी व्हर्जिन भागात लिलाव, विलीनीकरण आणि खाण संस्था संपादन आणि प्रोत्साहन खाजगी क्षेत्रातील खाण क्षेत्रांना प्रोत्साहन देण्यासाठी खनन पट्ट्यांमधील हस्तांतरण आणि समर्पित खनिज कॉरिडॉर तयार करणे. खाजगी क्षेत्रासाठी खाण वित्त पुरवठा आणि खाजगी क्षेत्राद्वारे इतर देशांमध्ये खनिज संपत्तीचे अधिग्रहण करण्यासाठी, सन 201 9 धोरणाने खाण उद्योगाला उद्योगाची स्थिती प्रदान करण्याचे प्रस्तावित केले आहे. खनिजांच्या दीर्घकालीन आयात निर्यात धोरणामुळे व्यावसायिक क्षेत्रातील चांगल्या नियोजन आणि स्थिरतेमध्ये खाजगी क्षेत्राला मदत होईल. या धोरणात पीएसयूला दिलेल्या आरक्षित क्षेत्राचे तर्कसंगत वर्णन केले गेले आहे ज्याचा वापर केला जात नाही. ज्यामुळे या क्षेत्रांना लिलाव करण्यास भाग पाडणे, यामुळे खाजगी क्षेत्राला सहभागासाठी अधिक संधी मिळेल. खाजगी क्षेत्रातील मदतीसाठी जागतिक मानकांसह कर, कर आकारणी, अधिकार शुल्क सुसंगत करण्यासाठी प्रयत्न करणे या धोरणाचा देखील उल्लेख आहे.
पंतप्रधानांनी ‘नागपूर मेट्रो फेज-2’ ची पायाभरणी केली आणि ‘नागपूर मेट्रो फेज 1’ राष्ट्राला समर्पित केला

पंतप्रधान नरेंद्र मोदी यांनी ‘नागपूर मेट्रो फेज 1’ राष्ट्राला समर्पित केला आणि आज खापरी मेट्रो स्थानकावर ‘नागपूर मेट्रो फेज–2’ ची पायाभरणी केली. खापरी ते ऑटोमोटिव्ह स्क्वेअर आणि प्रजापती नगर ते लोकमान्य नगर या दोन मेट्रो रेल्वेलाही पंतप्रधानांनी हिरवा झेंडा दाखवला. नागपूर मेट्रोचा पहिला टप्पा 8650 कोटी रुपयांहून अधिक रुपये खर्चून विकसित करण्यात आला आहे तर दुसरा टप्पा 6700 कोटी रुपयांपेक्षा अधिक रुपये खर्चून विकसित केला जाणार आहे. फ्रीडम पार्क मेट्रो स्टेशनवरून नागपूर मेट्रोचा प्रवास करत पंतप्रधानांचे खापरी मेट्रो स्टेशनवर आगमन झाले. फ्रीडम पार्क मेट्रो स्टेशनवर मेट्रोमध्ये चढण्यापूर्वी पंतप्रधानांनी नागपूर मेट्रो रेल्वे प्रकल्पाचे अवलोकन केले आणि यावेळी प्रदर्शित केलेल्या ‘सपनो से बेहतर’ या प्रदर्शनालाही त्यांनी भेट दिली. पंतप्रधानांनी स्वत: एएफसी गेटवर ई–तिकीट खरेदी केले आणि विद्यार्थी, नागरिक आणि अधिकाऱ्यांसोबत प्रवास केला. या प्रवासात पंतप्रधानांनी त्यांच्याशी संवादही साधला. पंतप्रधान ट्विटमध्ये म्हणतात, “नागपूर मेट्रोच्या फेज 1 च्या उद्घाटनाबद्दल मी नागपूरकरांचे अभिनंदन करू इच्छितो. दोन मेट्रो ट्रेनला हिरवा झेंडा दाखवला आणि मेट्रोचा प्रवास देखील केला. ही मेट्रो आरामदायी आणि सोयीस्कर आहे. पंतप्रधान कार्यालय ट्विटमध्ये म्हणाले की नागपूर मेट्रो मध्ये प्रवास करताना पंतप्रधानांनी विद्यार्थी, स्टार्टअप क्षेत्रामधील उद्योजक आणि नागरिकांशी संवाद साधला खापरी मेट्रो स्टेशनवर पंतप्रधानांचे मेट्रो रेल्वेने आगमन झाले तेव्हा महाराष्ट्राचे मुख्यमंत्री एकनाथ शिंदे, महाराष्ट्राचे राज्यपाल भगतसिंग कोश्यारी, महाराष्ट्राचे उपमुख्यमंत्री देवेंद्र फडणवीस आणि केंद्रीय रस्ते वाहतूक आणि महामार्ग मंत्री नितीन गडकरी हे त्यांच्यासमवेत होते. पार्श्वभूमी शहरी गतिशीलतेत क्रांती घडवून आणणाऱ्या आणखी एका टप्प्यात पंतप्रधानांनी खापरी मेट्रो स्थानकावरून,’नागपूर मेट्रो फेज I’ राष्ट्राला समर्पित केला आणि खापरी ते ऑटोमोटिव्ह स्क्वेअर (ऑरेंज लाइन) आणि प्रजापती नगर ते लोकमान्य नगर (एक्वा लाइन) या दोन मेट्रो रेल्वेला हिरवा झेंडा दाखवला. नागपूर मेट्रोचा पहिला टप्पा 8650 कोटी रुपयांपेक्षा अधिक रुपये खर्च करून विकसित करण्यात आला आहे. यावेळी 6700 कोटी रुपयांहून अधिक रुपये खर्च करून विकसित होणाऱ्या नागपूर मेट्रो फेज-2 ची पायाभरणीही पंतप्रधानांनी केली.
शहिद दिनानिमित्त पंतप्रधान नरेंद्र मोदी यांची भगत सिंग, राजगुरू आणि सुखदेव यांना श्रद्धांजली

पंतप्रधान नरेंद्र मोदी यांनी शाहिद दिनानिमित्त आज क्रांतीकारक भगत सिंग, राजगुरू आणि सुखदेव यांना श्रद्धांजली वाहिली आहे. “भगत सिंग, राजगुरू आणि सुखदेव यांचे बलिदान भारतीय स्वातंत्र्यलढ्याच्या इतिहासाला कलाटणी देणारी घटना ठरली होती. हे तीन वीर आपल्या देशात जन्माला आले याचा प्रत्येक भारतीयाला आजही अभिमान आहे. ऐन तारुण्यात त्यांनी आपले आयुष्य देशाला वाहिले, देशातली जनता स्वातंत्र्यात प्रतिष्ठेचे आयुष्य जगू शकावी यासाठी, त्यांनी हौतात्म्य पत्करले.”असे, पंतप्रधानांनी म्हटले आहे.
पंतप्रधान  नरेंद्र मोदी उद्या दिनांक १६ डिसेंबरला  उत्तरप्रदेशला देणार भेट

पंतप्रधान नरेंद्र मोदी दिनांक १६ डिसेंबरला उत्तर प्रदेशला भेट देणार आहेत. रायबरेली येथे पंतप्रधान आधुनिक कोच फॅक्टरीची तपासणी करतील. सार्वजनिक बैठकीत ते 900 कोचेस आणि हमसफर कारखान्याचे उदघाटन करून हे प्रकल्प ते राष्ट्रला समर्पित करतील,त्यानंतर ते विविध विकास प्रकल्पांची कोनशिला ठेवतील. पंतप्रधान सार्वजनिक बैठकीला हि संबोधित करतील. त्यानंतर पंतप्रधान प्रयागराजकडे जातील. कुंभमेळ्याला भेट देतील आणि अत्याधुनिक कमांड आणि कंट्रोल सेंटरचे उद्घाटन करतील. ते गंगा पूजन करतील, आणि स्वच्छ कुंभ प्रदर्शन बघतील. प्रयागराजमध्ये नरेंद्र मोदी “अक्षयवत”ला हि भेट देणार आहेत. त्यानंतर पंतप्रधान अंडावा येथे जाऊन तेथील विविधविकास प्रकल्पांची कोनशिला ठेऊन हे प्रकल्पते राष्ट्राला समर्पित करतील, पंतप्रधान येथे सार्वजनिक सभेला संबोधित करणार आहे . त्यानंतर पंतप्रधान प्रयागराज येथील बामरावली विमानतळावर पोहोचतील . दिल्लीला परतण्याआधी ते विमानतळाच्या नवीन टर्मिनल इमारतीचे उद्घाटन करतील.
दीपावलीच्या पूर्वसंध्येला 23 ऑक्टोबर रोजी पंतप्रधान अयोध्येला भेट देणार

पंतप्रधान नरेंद्र मोदी दीपावलीच्या पूर्वसंध्येला 23 ऑक्टोबर रोजी अयोध्येला भेट देणार आहेत. संध्याकाळी पाचच्या सुमाराला पंतप्रधान, भगवान श्री रामलल्ला विराजमान यांचे दर्शन घेतील आणि पूजा करतील. त्यानंतर ते श्री रामजन्मभूमी तीर्थक्षेत्राची पाहणी करतील. सायंकाळी पावणेसहा वाजता ते भगवान श्रीरामाचा प्रतिकात्मक राज्याभिषेक करतील. संध्याकाळी साडेसहाच्या सुमाराला पंतप्रधान, सरयू नदीच्या किनारी नवीन घाटावर आयोजित आरतीमध्ये सहभागी होतील. त्यानंतर पंतप्रधानांच्या हस्ते भव्य दीपोत्सव सोहळ्याचा शुभारंभ होईल. दीपोत्सवाचे यंदाचे सहावे वर्ष आहे. पंतप्रधान पहिल्यांदाच या उत्सवात व्यक्तिश: सहभागी होणार आहेत. या उत्सवात 15 लाखांपेक्षा जास्त दिवे प्रज्वलित करण्यात येणार आहेत. दीपोत्सवादरम्यान विविध राज्यांतील विविध नृत्यप्रकारांबरोबरच पाच अॅनिमेटेड चित्ररथ आणि रामलीलेवर आधारित अकरा चित्ररथही प्रदर्शित केले जाणार आहेत. सरयू नदीच्या किनारी राम की पायडी येथे आयोजित भव्य म्युझिकल लेझर शो बरोबरच थ्री-डी होलोग्राफिक प्रोजेक्शन मॅपिंग शो ला सुद्धा पंतप्रधान उपस्थित राहणार आहेत.
ईद-ए-मिलाद निमित्त पंतप्रधानांच्या शुभेच्छा

ईद-ए-मिलादनिमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. “ईद-ए-मिलादच्या सर्वांना शुभेच्छा! प्रेषित मोहम्मद यांच्या शिकवणीतून समाजातले सौहार्द वाढत राहो, अशी अपेक्षा” असे पंतप्रधानांनी आपल्या संदेशात म्हटले आहे.
हरियाणाच्या स्थापना दिनानिमित्त पंतप्रधानांकडून शुभेच्छा

हरियाणाच्या स्थापना दिनानिमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. 1 नोव्हेंबर 1966 रोजी हरियाणाची निर्मिती झाली. शौर्य, कौशल्य, युवा चैतन्य असलेले प्राचीन आणि आधुनिक संस्कृतीचा संगम असलेले हे राज्य आहे. राज्याची प्रगती सदैव सुरु राहो आणि राष्ट्र कल्याणात आपले योगदान देत राहो असे पंतप्रधानांनी म्हटले आहे.
मोठ्या पायाभूत प्रकल्पांच्या अंमलबजावणीसाठी राज्य सरकारी कंपन्यांना द्विपक्षीय यंत्रणांकडून थेट परदेशी मदत घेण्याची परवानगी देण्याच्या प्रस्तावाला केंद्रीय मंत्रीमंडळाची मंजुरी.

पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या बैठकीत आज आर्थिकदृष्ट्या सुस्थितीत असलेल्या राज्य सरकारी कंपन्याना मोठ्या पायाभूत प्रकल्पांच्या अंमलबजावणीसाठी थेट द्विपक्षीय विकास संस्थांकडून मदत घेण्याची परवानगी देण्याच्या प्रस्तावाला मंजुरी देण्यात आली. यानुसार एमएमआरडीए म्हणजेच मुंबई महानगर प्रदेश विकास प्राधिकरणाला जायका जपानी या कंपनीकडून मुंबई ट्रान्सहार्बर लिंक प्रकल्पासाठी थेट मदत घेण्याची परवानगी मिळाली आहे. या प्रकल्पाची अंदाजे किंमत 17,854 कोटी रुपये असून त्यापैकी 15,109 कोटी रुपये निधी जायका कंपनीकडून कर्ज स्वरुपात मिळणार आहे. नव्या मार्गदर्शक तत्वानुसार, राज्य सरकारे अशा परदेशी कंपन्यांकडून थेट कर्ज घेऊ शकतात मात्र, ते कर्ज आणि व्याज फेडण्याची जबाबदारी संबधीत कर्जदाराचीच असेल. या कर्जासाठीची हमीदेखील राज्य सरकारच देईल. भारत सरकार त्यासाठी आणखी एक हमीदार म्हणून भूमिका बजावेल. देशातील महत्वाच्या आणि मोठ्या पायाभूत प्रकल्पांच्या तसेच सामाजिक आणि संस्थात्मक कार्यक्षमतेच्या प्रकल्पांच्या पूर्ततेसाठी सध्या अशा परदेशी वितीय संस्था मोठे सहाय्य करतात. सध्याच्या जागतिक वित्तीय साच्यात स्पर्धात्मक दृष्टीकोनातून, राज्य सरकार मोठमोठे पायाभूत प्रकल्प राबवत असतात, मात्र त्यांना कायमच निधीची कमतरता असते. ही कमतरता भरुन काढण्यासाठी, अशा संस्थांचे विशेष महत्त्व आहे. सध्या द्विपक्षीय आणि बहुपक्षीय कंपन्यांकडून केंद्र सरकारला विविध प्रकल्पांसाठी वित्तीय सहाय्य मिळत असते, ज्यात , केंद्र सरकारचे प्रकल्प, सार्वजनिक उपक्रमांद्वारे राबवले जाणारे प्रकल्प, राज्य सरकारचे प्रकल्प आणि स्थानिक स्वराज्य संस्थाच्या अखत्यारीतील प्रकल्प अशा विविध प्रकल्पांचा समावेश आहे. अनके राज्य सरकारे राष्ट्रीय पातळीवर महत्वाच्या पायाभूत प्रकल्पांची उभारणी करत आहेत. या प्रकल्पांसाठी वेळेत आणि पुरेसा निधी उपलब्ध व्हावा या दृष्टीने हा निर्णय महत्वाचा ठरणार आहे.
शिवगिरी यात्रेचा 90 वा वर्धापनदिन आणि ब्रह्मविद्यालयाचा सुवर्ण महोत्सव यानिमित्त वर्षभर चालणाऱ्या सोहळ्याच्या 7, लोककल्याण मार्ग येथे होणाऱ्या उद्‌घाटन समारंभात पंतप्रधान सहभागी होणार

नवी दिल्ली, 25 एप्रिल 2022 शिवगिरी यात्रेचा 90 वा वर्धापनदिन आणि ब्रह्म विद्यालयाचा सुवर्णमहोत्सव यानिमित्त वर्षभर चालणाऱ्या सोहोळ्याच्या उद्‌घाटन समारंभामध्ये पंतप्रधान नरेंद्र मोदी सहभागी होणार आहेत. हा कार्यक्रम उद्या, 26 एप्रिल 2022 रोजी सकाळी साडेदहा वाजता, नवी दिल्ली येथील 7,लोककल्याण मार्ग येथे होणार आहे. पंतप्रधान या समारंभात वर्षभर चालणाऱ्या संयुक्त सोहोळ्याचे बोधचिन्ह देखील जारी करतील. शिवगिरी यात्रा आणि ब्रह्म विद्यालय या दोन्ही गोष्टी महान समाज सुधारक नारायण गुरु यांच्या आशीर्वादाने आणि मार्गदर्शनाने सुरु झाल्या होत्या. दर वर्षी 30 डिसेंबर ते 1 जानेवारी अशा तीन दिवसांच्या कालावधीत तिरुवनंतपुरम येथील शिवगिरी देवस्थानच्या परिसरात ही यात्रा भरते. नारायण गुरूंच्या शिकवणीनुसार, लोकांमध्ये समावेशक ज्ञानाची निर्मिती हा यात्रेचा उद्देश असायला हवा आणि या यात्रेने त्यांचा समग्र विकास आणि भरभराट होण्यास मदत व्हायला हवी. म्हणून ही यात्रा, शिक्षण, स्वच्छता, धार्मिकता, हस्तकला, व्यापार आणि वाणिज्य, कृषी, विज्ञान आणि तंत्रज्ञान तसेच संघटीत प्रयत्न या आठ घटकांवर लक्ष केंद्रित करते. सर्वप्रथम 1933 मध्ये मूठभर भाविकांच्या उपस्थितीत ही यात्रा भरली होती पण आता मात्र ही यात्रा म्हणजे दक्षिण भारतातील प्रमुख धार्मिक उत्सवांपैकी एक झाली आहे. दर वर्षी, विविध जाती, संप्रदाय, धर्म यातले विविध भाषा बोलणारे लाखो भाविक जगभरातून या यात्रेत सहभागी होण्यासाठी येतात. नारायण गुरु यांनी या स्थळी समतोल वृत्तीने आणि समान सन्मानाने सर्व धर्मांतील उत्तम तत्वांची शिकवण देणाऱ्या विद्यालयाची संकल्पना मांडली होती. हीच संकल्पना प्रत्यक्षात साकार करण्यासाठी शिवगिरीचे ब्रह्म विद्यालय स्थापन करण्यात आले. ब्रह्म विद्यालयात नारायण गुरु यांचे साहित्य आणि जगातील सर्व प्रमुख धर्मांचे धर्मग्रंथ यांच्या अध्यापनासह भारतीय तत्वज्ञान शिकविणारा 7 वर्षांचा अभ्यासक्रम शिकविला जातो.
ब्रिटीश खासदारांच्या शिष्टमंडळाने घेतली पंतप्रधानांची भेट

ब्रिटीश खासदारांच्या 8 सदस्यीय शिष्टमंडळाने आज पंतप्रधान नरेंद्र मोदी यांची भेट घेतली. भारत आणि ब्रिटन या दोन्ही देशांतील संबंधांना दोन्ही देशातील राजकीय पक्षांचा भक्कम पाठिंबा आहे, असे पंतप्रधानांनी सांगितले. दोन्ही देशांमधील संसद सदस्यांमधील परस्पर संवादावर वाढ होण्याची गरज असल्याचं पंतप्रधान म्हणाले. नोव्हेंबर 2015 मधल्या आपल्या ब्रिटन भेटीच्‍या तसंच पंतप्रधान तेरेसा मे यांच्या नोव्हेंबर 2016 मधल्या भारत भेटीच्‍या आठवणींना पंतप्रधान मोदी यांनी उजाळा दिला. 2017 हे वर्ष भारत-ब्रिटन सांस्कृतिक वर्ष म्हणून साजरा करण्याचंही पंतप्रधानांनी स्वागत केलं. दहशतवादाविरुद्धच्या जागतिक लढ्यात भारत आणि ब्रिटन नैसर्गिक भागीदार असल्याचंही पंतप्रधानांनी सांगितले. संसद सदस्यांनी दहशतवाद, जहालमतवाद आणि मूलतत्वाविरुद्ध संघटीत आवाज ऊठवणे सुरुच ठेवावे असे आवाहन केले.
कर्नाटक राज्योत्सवानिमित्त पंतप्रधानांनी कर्नाटकच्या जनतेला शुभेच्छा दिल्या

पंतप्रधान नरेंद्र मोदी यांनी कर्नाटक राज्योत्सवानिमित्त कर्नाटकच्या जनतेला शुभेच्छा दिल्या आहेत. एका ट्विटमध्ये पंतप्रधान म्हणाले; "कर्नाटक राज्योत्सवाच्या विशेष प्रसंगी हार्दिक शुभेच्छा. कर्नाटकने तेथील लोकांच्या नवोन्मेषाच्या उत्साहामुळे विशेष ठसा उमटवला आहे. राज्य उल्लेखनीय संशोधन आणि उद्योगांमध्ये आघाडीवर आहे. येत्या काळात कर्नाटक यशाची नवीन शिखरे पादाक्रांत करो . "
आंध्रप्रदेश मधे केंद्रीय विद्यापीठ स्थापन करण्यासाठी मंत्रिमंडळाची मान्यता

आंध्रप्रदेश मधे ‘आंध्रप्रदेश केंद्रीय विद्यापीठ’ या नावाने, अनंतपुर जिल्ह्यात जनथालुरू इथे केंद्रीय विद्यापीठ स्थापन करण्याला केंद्रीय मंत्रिमंडळाने तत्वतः मान्यता दिली आहे.या विद्यापीठाच्या उभारणीच्या पहिल्या टप्प्याच्या खर्चासाठी 450 कोटी रुपयांची तरतूद करण्यात आली आहे. केंद्रीय विद्यापीठ, अस्थाई परिसरातून कार्यान्वित करण्याच्या प्रस्तावालाही मंत्रिमंडळाने मंजुरी दिली आहे. या मंजुरीमुळे उच्च शिक्षण प्राप्त करण्याच्या संधीत वाढ होणार असून दर्जात्मक वाढ अपेक्षित आहे. याचबरोबर प्रादेशिक असमतोल कमी व्हायला मदत होणार आहे. आंध्रप्रदेश पुनर्गठन कायदा 2014 च्या प्रभावी अंमलबजावणीला यामुळे मदत होणार आहे.